PFL Toshkentning “Obod” futbol klubidan keyin, Buxoroning “Nurafshon” jamoasini ham chetlashtirdi

O‘zbekiston Professional Futbol Ligasi qaroriga ko‘ra, Buxoroning “Nurafshon” futbol klubi mamlakat Birinchi Ligasi o‘yinlaridan chetlashtirildi.

“Nurafshon” chempionatning 27-turini o‘tkazish uchun “NBU-Osiyo”ga qarshi o‘yin vaqtida poytaxt Toshkentga yetib kela olmagan bo‘lib, PFL sentyabrning so‘nggida jamoaga texnik mag‘lubiyat yozgan va bu hol takrorlansa, klub ligadan chetlashtirilishini aytgandi. Shuningdek, jamoa miqdori ko‘rsatilmagan moddiy jarimaga ham tortilgandi.
Shunga qaramay, buxoroliklar 35-turdan joy olgan “Norin” klubiga qarshi o‘yinga ham kela olmagan. Buning ketidan jamoa direktori D. Karimov PFLga moliyaviy yetishmovchiliklar borasida maktub yo‘llagan. Mana shu sabablarni inobatga olgan tashkilot “Nurafshon”ga chiqish eshiklarini ko‘rsatib qo‘ygan.
Reglamentga ko‘ra, “Nurafshon” taqvimdagi o‘yinlarning yarmidan ko‘pini o‘tkazib bo‘lgani uchun, uning bungacha bo‘lgan o‘yinlaridagi natijalari turnir jadvali uchun ta’sirli bo‘ladi. Uning bo‘lajak raqiblariga esa texnik g‘alaba yozilib, 3 ochkodan beriladi.
Avvalroq PFL o‘z reglamentlariga amal qilmay, Oliy Liga klublarini birdaniga 12 taga yetkazish qaroriga kelgan, undan oldinroq esa o‘zi amal qilmaydigan reglament asosida Toshkentning “Obod” klubini Oliy Liga o‘yinlaridan chetlashtirgandi.